KLASA: 034-05/24-01/158

URBROJ: 711-02-02/01-2024-02

Zagreb, 15. studenoga 2024.

**STJEPAN GAŠPAROVIĆ**

općinski načelnik Općine Štitar

**Predmet: mišljenje na zahtjev obveznika Stjepana Gašparovića,**

*- daje se*

Povjerenstvo za odlučivanje o sukobu interesa (dalje: Povjerenstvo) dana 4. studenoga 2024. godine zaprimilo je zahtjev za davanjem mišljenja koji je podnio obveznik Stjepan Gašparović, općinski načelnik Općine Štitar.

U zahtjevu obveznik navodi da Općina Štitar svake godine raspisuje javni poziv za subvenciju mladim bračnim parovima koji kupuju ili grade prvu nekretninu na području Općine Štitar te da je natječaj raspisan i ove godine, a da su kriteriji za dodjelu objektivni, unaprijed propisani i jasni. Nadalje, naveo je da je natječaj takav da se sredstva dodijele svim mladim parovima koji zadovoljavaju propisane uvjete, a podnositelj zahtjeva da je jedan od bračnih ili izvanbračnih drugova. Naveo je da su ove godine on i supruga kupili kuću u suvlasništvu, svatko po ½ nekretnine i da im je to prva nekretnina. Zaključno postavlja upit smije li njegova supruga podnijeti prijavu za poziv za navedenu subvenciju te može li on kao općinski načelnik u tom slučaju ovlastiti pročelnicu ili drugog službenika za potpisivanje tog ugovora u ime Općine Štitar, te koje još ima obveze u slučaju ostvarivanja subvencije.

Povodom navedenog zahtjeva obveznika, Povjerenstvo je u sastavu Aleksandre Jozić-Ileković, kao predsjednice Povjerenstva, Ines Pavlačić i Ane Poljak, kao članova Povjerenstva na temelju članka 32. stavka 1. podstavka 3. Zakona o sprječavanju sukoba interesa („Narodne novine“, br. 143/21. i 36/24., u daljnjem tekstu: ZSSI) na 64. sjednici održanoj 15. studenoga 2024. obvezniku dalo mišljenje kako slijedi.

Člankom 2. stavkom 1. ZSSI-a propisano je da u obnašanju javne dužnosti obveznici ne smiju svoj privatni interes stavljati iznad javnog interesa, a stavkom 2. istog članka Zakona propisano je da sukob interesa postoji kada su privatni interesi obveznika u suprotnosti s javnim interesom, a posebice kada privatni interes obveznika može utjecati na njegovu nepristranost u obavljanju javne dužnosti (potencijalni sukob interesa) te kada je privatni interes obveznika utjecao ili se osnovano može smatrati daje utjecao na njegovu nepristranost u obavljanju javne dužnosti (stvarni sukob interesa).

Člankom 9. stavkom l . ZSSI-a propisano je da ako se pojave okolnosti koje se mogu definirati kao potencijalni sukob interesa, obveznik je dužan deklarirati ga na odgovarajući način i razriješiti tako da zaštiti javni interes. Stavkom 2. istoga članka ZSSI-a propisano je da ako nije drukčije propisano zakonom, obveznik će se izuzeti od donošenja odluka odnosno sudjelovanja u donošenju odluka i sklapanju ugovora koji utječu na njegov vlastiti poslovni interes ili poslovni interes: a) s njim povezanih osoba, b) poslodavaca kod kojih je bio u radnom odnosu u posljednje dvije godine prije stupanja na dužnost.

Pojam povezane osobe u smislu ZSSI-a definiran je člankom 5. stavkom l . točkom 6. toga Zakona na način da su to osobe navedene u točki 3. toga stavka, tj. član obitelji obveznika (bračni ili izvanbračni drug obveznika, životni partner i neformalni životni partner, njegovi srodnici po krvi u uspravnoj lozi, braća i sestre obveznika te posvojitelj odnosno posvojenik obveznika) te ostale osobe koje se prema drugim osnovama i okolnostima opravdano mogu smatrati interesno povezanima s obveznikom.

Dakle, u konkretnoj bi situaciji supruga obveznika Stjepana Gašparovića, općinskog načelnika Općine Štitar, podnijela Općini Štitar prijavu za subvencioniranje kupnje kuće koja je u njihovom zajedničkom suvlasništvu, pri čemu iz zahtjeva proizlazi da općina svake godine raspisuje takav javni poziv, kao i da se sredstva odobravaju prema objektivnim kriterijima i to svima koji ispunjavaju uvjete.

Povjerenstvo prije svega ističe da se u ovom konkretnom slučaju radi o situaciji u kojoj općinski načelnik ne bi mogao objektivno odlučivati o prijavi koji bi podnijela njegova supruga, član obitelji i s obveznikom interesno povezana osoba iz članka 5. stavka 1. točke 6. ZSSI-a, jer bi tada na njegovu nepristranost utjecali njegovi privatni interesi, pri čemu bi obveznik u ovoj situaciji kao jedan od suvlasnika ujedno odlučivao i o vlastitim interesima, s obzirom da je podnositelj prijave kao jedna od suvlasnik kuće obveznikova supruga.

Međutim, fizička osoba ne može biti isključena ili ograničena od nekoga prava samo zbog okolnosti da njezin član obitelji obnaša javnu dužnost, ukoliko to pravo ostvari pod jednakim uvjetima u transparentnom postupku kao i svi drugi građani, pogotovo pod pretpostavkom kada niti jedna druga fizička osoba ne bi ostala zakinuta za ostvarivanje subvencije ako bi ju primila obveznikova supruga.

Slijedom svega navedenog i sukladno navedenim odredbama ZSSI-a, nema zapreke da osoba povezana s obveznikom podnese prijavu za dodjelu subvencije Općini Štitar.

Nadalje općinski načelnik treba uskladiti svoje postupanje s odredbom članka 9. ZSSI-a kako bi prevenirao situaciju u kojoj njegov privatni interes utječe na nepristranost u obavljanju javne dužnosti, te je dužan članovima Općinskog vijeća Općine Štitar, kao i službenicima Općine Štitar koji bi sudjelovali u provedbi javnog poziva deklarirati da je osoba povezana s njim podnijela prijavu na javni poziv, od koje ima i osobnu korist, kao i što je istu okolnost dužan objaviti na službenoj internetskoj stranici Općine Štitar.

Obveznik je dužan izuzeti se od svakog, pa i posrednog oblika sudjelovanja u provedbi javnog poziva, a posebice od donošenja odluke o dodjeli subvencija te od potpisivanja ugovora o radu istima kao i ovlastiti svog zamjenika ili drugu osobu, (pročelnika ili drugog službenika) na donošenje odluke i sklapanje ugovora o dodjeli sredstava.

Također, Ministarstvo pravosuđa i uprave je u dopisu KLASA: 023-01/21-01/379, URBROJ: 514-07-02/01-21-06 od 14. rujna 2021. godine iznijelo mišljenje da je u svrhu izbjegavanja moguće situacije sukoba interesa u jedinicama u kojima općinski načelnici i gradonačelnici nemaju zamjenika koji je izabran zajedno s njima i na kojeg bi se mogle prenijeti pojedine ovlasti, predmetnu situaciju moguće premostiti na način da općinski načelnik, odnosno gradonačelnik prenese pojedinu ovlast na pročelnika ili drugog službenika jedinice u kojoj općinski načelnik, odnosno gradonačelnik nema zamjenika izabranog iz reda nacionalnih manjina izdavanje posebne punomoći. Prema mišljenju navedenog ministarstva u tim jedinicama, općinski načelnik, odnosno gradonačelnik može prenijeti svoju ovlast u točno određenom slučaju za točno određenu radnju (donošenje točno određene odluke, potpisivanje točno određenog ugovora i sl.), pri čemu je potrebna suglasnost osobe koja se ovlašćuje za prihvaćanje izvršavanja predmetne ovlasti.

Ujedno, obveznik je dužan izuzeti se i od poduzimanja bilo kojih naknadnih radnji u pogledu nadzora i izvršavanja obveza iz sklopljenog ugovora o subvenciji (potpisivanja računa i sl.).

U odnosu na daljnje zakonske obveze, ističe se da je obveznik prilikom podnošenja prve iduće imovinske kartice dužan navesti podatak da su on osobno i njegova supruga primili subvenciju od Općine Štitar u rubrici „Subvencije/donacije/poticaji“, ako je u trenutku podnošenja imovinske kartice bili ostvareno pravo na subvenciju.

Slijedom svega navedenog, Povjerenstvo je dalo mišljenje kako je naprijed navedeno.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Obveznik Stjepan Gašparović, elektroničkom dostavom
2. Objava na internetskoj stranici Povjerenstva
3. Pismohrana